text: Signe fik statsministerens opmærksomhed
  11 september 2017 kl. 19.30
  Statsministeren, udenrigsministeren og justitsministeren besøgte i dag Esbjerg Gymnasium. Signe Krogh var en af de elever, der på forhånd var udpeget til at stille ministrene spørgsmål. 
  1.g’eren Signe Krogh er samfundselev på Esbjerg Gymnasium. Hun kommer fra en familie, hvor politik og debat altid har været en del af dagsordenen.  
  Modsat flere af sine medstuderende bakker hun op om den borgerlige regering. Derfor glædede hun sig også særligt meget til at møde Lars Løkke (V) på gymnasiet mandag formiddag. Men selvom hun støtter ministeren, er hun dog noget bekymret for, om hun kan få ønskejobbet, når hun afslutter sin uddannelse.
  - Lige nu mangler der f.eks. ingeniører, men det er jo ikke os alle, der vil være det. Så jeg vil gerne spørge, om der er job til os andre, der har valgt en anden retning, siger Signe Krogh til TV SYD.
  Det var netop det spørgsmål, Signe Krogh blev udvalgt til at stille i dagens debatmøde med de tre ministre.
  - Jeg var tilfreds med hans svar, og jeg synes ikke, han forsøgte at snakke udenom.
  De andre emner under debatten handlede blandt andet om klima, handelsaftaler, SU, folkeskolen og gymnasiernes økonomi.
  - Jeg tror de lyttede til os, men jeg tror ikke, det ændrer noget, siger Signe Krogh.
  Signe Krogh var begejstret for, at landets statsminister ville tage hele vejen til Esbjerg for at lytte til gymnasieeleverne.
  - Det var en stor oplevelse, som jeg vil huske resten af livet. Især når man som jeg er samfundsinteresseret.
  
  